किन्ने घर फुकोए हे, गिनियै डाक्टर जगन नै डायरी च लिखी लेदा हा। किन्ने मनुक्ख इस बिपता दा शकार बने, ए बी लिखी लेआ। रपोट खबारै च भेजनी ही। इस्सै दरान मैजिस्ट्रेट गी भेजने आस्तै दरखास्त वी त्यार करी लेदी ही। उसनै आसे-पासे दे चौं-पंञें ग्रांएं शा मंगियै पराली, बंझ, पराने टल्ले, रपे किट्ठे करने आस्तै इक सहायता समिति बनाने दी बी सोची दी ही डाक्टरै सबनें गी सद्दियै आखेआ, "तुस लोक सारे, अपने-अपने मालकें कश जाओ। उनें गी आक्खो जे असेंगी दौं-दौं बंझ, दस्स गड्डे पराली, पञें-सत्तें दिनें दी खराक देओ। एदे लावा होर जे किश वी लग्गग, अऊं मंगी चुंगियै किट्ठा करङ। मैजिस्ट्रेंट साह्ब गी दरखास्त देनी पौनी ऐ। अऊं लिखी-लखाई रक्खङ। संञां बेलै सारे जने आइयै उस पर ङूठा लाई जायो।"